জগন্নাথপুর ও বিশ্বনাথ উপজেলা নির্বাচন কার্যালয় সূত্র জানায়- ২০১১ সালের ইউনিয়ন পরিষদ নির্বাচনের তফসিল ঘোষণা করা হলে উপজেলার সবক’টি ইউনিয়নের মতো মীরপুর ও দশঘর ইউনিয়নের প্রার্থীরা মনোনয়নপত্র দাখিল করেন। নির্বাচনী প্রচারণা চলাকালে বিশ্বনাথের দশঘর গ্রামের মানিক মিয়া বাদী হয়ে হাইকোর্টে ওয়ান ইলেভেনের সময় সারাদেশে ভোটার তালিকা ও জাতীয় পরিচয়পত্র প্রণয়ন কালে মীরপুর ও দশঘর ইউনিয়নের সীমান্তের লহরী গ্রামের কিছু ভোট বিশ্বনাথ উপজেলার দশঘর ইউনিয়ন থেকে মীরপুর ইউনিয়নে অন্তর্ভুক্ত হওয়ায় সংক্ষুব্ধ হয়ে সীমানা নির্ধারণ সংক্রান্ত মামলা দায়ের করেন। ওই মামলায় আদালত মীরপুর ও দশঘর ইউনিয়ন পরিষদ নির্বাচন স্থগিতের আদেশ দেন।